RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 577/98 /* COM/2012/0701 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament tal-Kunsill (KE) Nru 577/98 1. Introduzzjoni Ir-Regolament tal-Kunsill (KE) Nru 577/98 dwar l-organizzazzjoni ta' stħarriġ ta' kampjuni tal-forza tax-xogħol fil-Komunità[1] tiffissa standards minimi għall-produzzjoni armonizzata ta' stħarriġ dwar il-forza tax-xogħol fl-Unjoni Ewropea u l-Istati Membri tagħha. Dan ġie emendat fl-2002, fl-2003 u fl-2007[2]. L-Artikolu 7 tar-Regolament (KE) Nru 577/98 jiddikjara li: "Rapport dwar l-implimentazzjoni ta' dan ir-Regolament għandu jiġi sottomess mill-Kummissjoni lill-Parlament u lill-Kunsill kull tliet snin, mis-sena 2000. Dan ir-rapport għandu jistma b'mod partikolari l-kwalità tal-metodi ta' statistika maħsuba mill-Istati Membri biex itejbu r-riżultati jew biex iħaffu l-proċeduri tal-istħarriġ". Dan huwa l-ħames rapport tal-Kummissjoni lill-Parlament u lill-Kunsill. It-Taqsima 2 tagħti ħarsa lejn l-Istħarriġ dwar il-Forza tax-Xogħol fl-Unjoni Ewropea u r-rilevanza tiegħu fl-appoġġ tal-politiki tal-Unjoni Ewropea. It-Taqsima 3 tagħti rendikont dwar kif ir-Regolament (KE) Nru 577/98 ġie implimentat fl-Istati Membri, fil-pajjiżi Kandidati, fil-pajjiżi tal-EFTA u fl-Isvizzera. It-Taqsima 4 tiffoka fuq inizjattivi li qed iseħħu bħalissa mnedija mis-Sistema Statistika Ewropea[3] (l-ESS) sabiex tittejjeb il-kwalità u jitnaqqas il-piż tal-Istħarriġ dwar il-Forza tax-Xogħol. 2. Ħarsa ġenerali lejn l-istħarriġ dwar il-forza tax-xogħol 2.1. Deskrizzjoni ġenerali L-Istħarriġ dwar il-Forza tax-Xogħol fl-Unjoni Ewropea (minn hawn 'il quddiem imsemmi bħala EU-LFS) huwa stħarriġ kampjun kbir ta’ residenti fi djar privati. Dan jipprovdi statistika dwar is-suq tax-xogħol kemm trimestrali kif ukoll annwali, fir-rigward tax-xogħol u l-qgħad, kif ukoll dwar persuni barra l-forza tax-xogħol. Dan jiġbor ukoll informazzjoni multi-annwali minn moduli ad hoc u jipprovdi informazzjoni biex isiru stimi ta' kull xahar abbażi tal-mudelli u r-rati tal-qgħad. L-istituti nazzjonali tal-istatistika tal-Istati Membri huma responsabbli għat-tfassil tal-kwestjonarji nazzjonali, għall-għażla tal-kampjun, biex jagħmlu l-intervisti u jibagħtu r-riżultati lill-Kummissjoni (Eurostat) skont skema ta' kodifikazzjoni komuni stabbilita bir-Regolament tal-Kummissjoni (KE) Nru 377/2008[4]. L-Eurostat huwa responsabbli mill-monitoraġġ tal-implimentazzjoni tar-Regolament (KE) Nru 577/98, u jipprovdi l-għajnuna lil istituti nazzjonali tal-istatistika, għall-promozzjoni ta’ kunċetti u metodi armonizzati, u għat-tqassim ta' statistika komparabbli dwar is-suq tax-xogħol Ewropew u dak nazzjonali. Id-daqs tal-kampjun tal-EU-LFS huwa 1,8 miljun persuna kull tliet xhur, u jkopri 33 pajjiż parteċipant[5]. Għaldaqstant, l-EU-LFS huwa l-akbar stħarriġ tad-djar fl-Ewropa. 2.2. Rilevanza L-EU-LFS huwa l-aktar sors importanti ta’ statistika uffiċjali dwar is-swieq tax-xogħol fl-Unjoni Ewropea. B'kollox, huwa jiġbor aktar minn 100 varjabbli dwar l-istatus tax-xogħol, il-karatteristiċi tal-impjiegi, il-ħin tax-xogħol, l-isfond edukattiv u t-taħriġ tal-individwi, ikkumplimentati minn moduli annwali tematiċi ad hoc[6]. Abbażi tal-istandards u d-definizzjonijiet internazzjonali, għandu rilevanza lil hinn mill-fruntieri tal-Unjoni Ewropea, b'mod li jippermetti t-tqabbil tal-qagħda tas-suq tax-xogħol Ewropew ma’ dik f'żoni jew pajjiżi oħra. Xi inizjattivi ewlenin tal-politika tal-UE jiddependu fuq id-dejta tal-EU-LFS biex jimmonitorjaw il-progress. Pereżempju, l-EU-LFS huwa wieħed mis-sorsi tad-dejta ewlenin għall-monitoraġġ tal-progress tal-Istati Membri skont il-linji gwida dwar l-impjiegi fil-kuntest tal-Artikolu 148 tat-Trattat dwar il-Funzjonament tal-Unjoni Ewropea[7] (TFUE) u l-istrateġija tal-UE għat-tkabbir ekonomiku, Ewropa 2020. Tnejn mill-ħames miri ewlenin ta' Ewropa 2020 huma mmonitorjati permezz ta' indikaturi tal-LFS (il-mira ta' rata ta' 75 % impjegar bejn l-20 u l-64 sena; is-sehem ta' anqas minn 10 % ta' żgħażagħ li jħallu l-iskola qabel iż-żmien; tal-anqas 40 % ta' dawk bejn it-30 u l-34 sena jkunu spiċċaw l-edukazzjoni terzjarja). Ħafna indikaturi oħra bbażati fuq l-LFS jintużaw skont il-Qafas Konġunt ta' Valutazzjoni Ewropa 2020. Id-dejta tal-EU-LFS kellha wkoll rwol ewlieni fl-istrateġija ta' Lisbona (2000-2010). Ir-rata tal-qgħad għal kull xahar ibbażata fuq l-LFS hija indikatur ekonomiku importanti fuq medda qasira ta’ żmien. Hija waħda mill-Indikaturi Prinċipali Ekonomiċi Ewropej[8], użata wkoll biex jinbnew il-medji mexxejja annwali tar-rati tal-qgħad għat-tabella tal-indikaturi ekonomiċi u finanzjarji biex jikxfu xi żbilanċi makroekonomiċi u kompetittivi. L-EU-LFS jipprovdi input għall-informazzjoni użata għall-kontijiet nazzjonali dwar persuni impjegati u l-ħinijiet tax-xogħol, u dwar oqsma oħra lil hinn mis-suq tax-xogħol, bħall-edukazzjoni. Fl-aħħarnett, l-EU-LFS huwa wieħed mis-sorsi l-aktar importanti ta' mikrodejta statistika għar-riċerkaturi fl-Ewropa. Il-kampjuni kbar jippermettu li jsiru studji fuq gruppi speċifiċi fis-suq tax-xogħol. Hemm ukoll kopertura wiesgħa ta' varjabbli demografiċi, reġjonali u fl-isfond edukattiv, fost oħrajn. 3. L-implimentazzjoni tal-istħarriġ dwar il-forza tax-xogħol 3.1. L-eżattezza Stimi minn kampjuni ta' stħarriġ huma soġġetti għal żewġ tipi ta' żbalji: żbalji ġġenerati mill-fatt li huwa kampjun u żbalji li mhumiex iġġenerati minn dan il-fatt. Dawn flimkien, jiddeterminaw l-eżattezza tal-istimi. L-iżbalji ġġenerati mill-fatt li huwa kampjun isiru għaliex tiġi mistħarrġa biss parti mill-popolazzjoni sħiħa. L-iżbalji li mhumiex iġġenerati mill-fatt li huwa kampjun huma l-iżbalji l-oħra kollha introdotti iżda li mhumiex ir-riżultat tat-teħid tal-kampjuni (żbalji ta' kopertura, żbalji relatati mal-kejl, żbalji tal-ipproċessar, żbalji relatati ma’ nuqqas ta’ tweġiba). Fir-rigward tal-iżbalji ġġenerati mill-fatt li huwa kampjun, id-daqs tal-kampjun huwa l-fattur determinanti ewlieni ta' dawn l-iżbalji. Kampjuni kbar itejbu l-preċiżjoni tar-riżultati. It-tabella ta’ hawn taħt turi d-daqs tal-kampjun intervistat kull tliet xhur f’kull pajjiż parteċipanti, f’termini assoluti u meta mqabbla mal-għadd totali tal-popolazzjoni. Ir-rata tat-teħid tal-kampjuni[9] tvarja minn 0,2 % (il-Belġju, il-Ġermanja, Franza, ir-Renju Unit, il-Kroazja u t-Turkija) għal 1,6% (Malta). Bħala medja, fl-2010 d-daqs tal-kampjun trimestrali kien 1,8 miljun individwu, 0,3 % tal-popolazzjoni totali fit-33 pajjiż parteċipanti. Stħarriġ dwar il-Forza tax-Xogħol Ewropea Id-daqs tal-kampjun miksub u l-perċentwali tal-popolazzjoni totali (medja tal-kwarti fl-2010) || Daqs tal-kampjun għal kull kwart (eluf) || Perċentwal tal- popolazzjoni totali || || || Daqs tal-kampjun għal kull kwart (eluf) || Perċentwal tal- popolazzjoni totali BE || 26 || 0.2 % || || NL || 96 || 0.6 % BG || 34 || 0.4 % || || AT || 46 || 0.5 % CZ || 59 || 0.6 % || || PL || 104 || 0.3 % DK || 30 || 0.5 % || || PT || 40 || 0.4 % DE || 174 || 0.2 % || || RO || 61 || 0.3 % EE || 5 || 0.4 % || || SI || 16 || 0.8 % IE || 62 || 1.4 % || || SK || 26 || 0.5 % EL || 76 || 0.7 % || || FI || 37 || 0.7 % ES || 172 || 0.4 % || || SE || 65 || 0.7 % FR || 108 || 0.2 % || || UK || 106 || 0.2 % IT || 166 || 0.3 % || || IS || 3 || 1.0 % CY || 11 || 1.4 % || || NO || 20 || 0.4 % LV || 9 || 0.4 % || || CH || 32 || 0.4 % LT || 17 || 0.5 % || || HR || 10 || 0.2 % LU || 5 || 0.9 % || || MK || 14 || 0.7 % HU || 71 || 0.7 % || || TR || 131 || 0.2 % MT || 7 || 1.6 % || || EU27 || 1 626 || 0.3 % || || || || TOTAL || 1 837 || 0.3 % Stħarriġ uffiċjali, bħall-EU-LFS, juża teħid probabblistiku tal-kampjuni. B'hekk huwa possibbli li jiġu kkwantifikati l-iżbalji ġġenerati mill-fatt li huwa kampjun u jkunu jistgħu jiġu espressi f'termini ta' intervalli ta' kunfidenza. It-tabella ta’ hawn taħt turi l-istimi u l-intervalli ta’ kunfidenza ta' 95 % milħuqa għall-erba’ indikaturi ewlenin fuq livell aggregat tal-UE-27. Pereżempju, l-intervall 215.5 - 216.5 jkopri l-valur veru ta' persuni impjegati bi probabbiltà ta' 95 %. Intervall ta’ kunfidenza ta' 95 % għall-indikaturi ewlenin tal-LFS għall-UE27 (2010) Numru ta' impjegati (miljuni) || Numru ta' diżokkupati (miljuni) || Rata ta’ qgħad (%) || Medja tan-numru ta' sigħat maħduma (sigħat) 216 ± 0.5 || 22.9 ± 0.2 || 9.6 ± 0.1 || 37.3 ± 0.1 Dawn l-intervalli jikkorrispondu mar-rekwiżiti ta' preċiżjoni stipulati fir-Regolament tal-Kunsill (KE) Nru 577/98. Fir-rigward ta’ żbalji li mhumiex iġġenerati mill-fatt li huwa kampjun, l-Eurostat u l-pajjiżi parteċipanti jissorveljaw regolarment sorsi rilevanti ta’ żbalji bħal dawn (nuqqas ta’ tweġiba, intervisti bi prokura). Il-pajjiżi parteċipanti jirrappurtaw il-kawżi ewlenin tal-iżbalji lill-Eurostat fuq bażi annwali, flimkien mal-metodi applikati nazzjonalment biex dawn jitnaqqsu. Tiġi ppubblikata ġabra fil-qosor fir-rapport annwali tal-kwalità tal-EU-LFS[10]. 3.2. Tempestività u puntwalità It-tempestività tal-istatistika hija definita bħala l-ispazju taż-żmien bejn il-perjodu ta' referenza u d-disponibbiltà tad-dejta għall-utenti. Għal EU-LFS, dan il-perjodu ta’ żmien jiddependi fuq iż-żmien li l-Istati Membri jeħtieġu biex iwettqu u jipproċessaw l-istħarriġ, biex jibagħtu r-riżultati lill-Eurostat, u għall-Eurostat biex jipproċessa, jivvalida u jippubblika r-riżultati. Ir-Regolament tal-Kunsill (KE) Nru 577/98 jiddikjara li l-Istati Membri għandhom iwasslu d-dejta lill-Eurostat fi żmien 12-il ġimgħa mit-tmiem tat-trimestru ta' referenza. L-Eurostat jivvalida s-settijiet tad-dejta nazzjonali hekk kif jaslu. It-tabella ta’ hawn taħt turi ż-żmien bejn tmiem it-trimestru ta' referenza u d-disponibbiltà tad-dejta għall-utenti tal-Eurostat għall-perjodu 2008-2010, meta mqabbel mal-aħħar sena koperta mir-rapport preċedenti (2007). Dan juri li t-tempestività tad-dejta tal-LFS tjiebet b’mod konsistenti matul il-perjodu eżaminat. Fl-2007, l-Eurostat ippubblika 90 % tas-settijiet tad-dejta fi żmien 16-il ġimgħa wara tmiem it-trimestru ta' referenza. Sal-2010, dan il-proporzjon intlaħaq ġimgħatejn qabel. Permezz ta' dan it-titjib, l-Eurostat issa jista' jħabbar id-dati tal-pubblikazzjoni tal-indikaturi trimestrali ewlenin tiegħu għall-Istati Membri u l-aggregati tal-UE. Minħabba li hemm data ta’ pubblikazzjoni fil-mira, l-Eurostat jista' jkejjel il-puntwalità tal-istatistika, iddefinita bħala l-intervall taż-żmien bejn id-data mħabbra tar-rilaxx u d-data effettiva tar-rilaxx. L-Eurostat konsistentement issodisfa l-iskadenzi tad-data tal-pubblikazzjoni minn meta ġie introdott il-kalendarju tar-rilaxx tal-LFS. It-tempestività tad-dejta tal-LFS hija wkoll punt ewlieni fl-istima tar-rati tal-qgħad għal kull xahar. Hekk kif tiġi pproċessata d-dejta nazzjonali mill-Eurostat, din tintuża fil-kompilazzjoni tal-kalkolu tar-rata tal-qgħad tax-xahar li jmiss. Ir-rata tal-qgħad ta' kull xahar hija ppubblikata bejn wieħed u ieħor 31 ġurnata wara t-tmiem tax-xahar. 3.3. Aċċessibilità u ċarezza L-Eurostat ixerred l-istatistika tal-EU-LFS b'diversi modi. L-għodda ewlenija hija d-dejtabejż onlajn tal-Eurostat, li toffri aktar minn 350 tabella ta' dejta tal-EU-LFS iddettaljata. L-indikaturi tal-Headline Europe 2020 huma ppubblikati wkoll f'taqsima speċifika tal-websajt[11]. Dawn it-tabelli jkopru biss ir-riżultati tal-LFS l-aktar importanti. L-Eurostat jipproduċi kombinazzjonijiet oħra ta' varjabbli tal-EU-LFS bħala tabulazzjonijiet imfassla apposta skont id-domanda. Il-mikrodejta tal-LFS hija wkoll rilevanti ħafna għal għanijiet xjentifiċi. Iktar riċerkaturi mill-universitajiet, mill-istituti tar-riċerka u mill-istituti tal-istatistika nazzjonali madwar l-Ewropa u lil hinn minnha qed jitolbu l-mikrodejta tal-LFS. L-Eurostat ilu jipprovdi din il-mikrodejta b'xejn mill-2011. L-aċċess jingħata skont it-termini stipulati fir-Regolament tal-Kummissjoni (KE) Nru 831/2002[12] sabiex tkun żgurata l-protezzjoni tad-dejta personali ta' dawk li jwieġbu għall-istħarriġ. Il-fajls tad-dejta, li jikkonsistu f'rekords individwali, huma “anonimizzati” sabiex jiġi evitat l-iżvelar illegali tad-dejta personali. Dokumentazzjoni dettaljata (metadejta) hija pprovduta lill-utenti permezz ta' diversi kanali ta’ disseminazzjoni. Informazzjoni ġenerali hija miftuħa għall-pubbliku ġenerali fuq it-taqsima tal-LFS tal-websajt tal-Eurostat[13]. Informazzjoni speċifika dwar il-kontenut u l-kwalità tal-istatistika hija deskritta fil-metadejta mehmuża ma' kull tabella fid-dejtabejż. Fl-aħħar nett, hija pprovduta dokumentazzjoni metodoloġika aktar avvanzata f'pubblikazzjonijiet speċjalizzati (eż. ir-rapport annwali dwar il-kwalità, u pubblikazzjoni dwar il-karatteristiċi ta' stħarriġ nazzjonali, eċċ.). 3.4. Il-komparabbiltà L-EU-LFS jisħaq fuq grad għoli ta' armonizzazzjoni ta' kunċetti, definizzjonijiet, klassifiki u metodoloġiji. Ir-Regolament (KE) Nru 377/2008 jiddefinixxi skema ta' kodifikazzjoni komuni, li tiżgura li l-pajjiżi parteċipanti kollha jużaw l-istess definizzjonijiet tal-varjabbli. Jintużaw klassifikazzjonijiet komuni (e.ż. NACE għall-attività ekonomika, ISCO għall-impjiegi) u kull meta dawn il-klassifikazzjonijiet jiġu riveduti, l-Eurostat jiżgura li l-pajjiżi kollha li jieħdu sehem jikkoordinaw l-implimentazzjoni. Barra minn hekk, noti komuni ta' spjegazzjoni jipprovdu gwida dettaljata dwar l-iskop, il-kodiċi u l-implimentazzjoni mill-istituti nazzjonali tal-istatistika. Kwistjonijiet metodoloġiċi huma diskussi fi grupp ta' ħidma apposta, il-Grupp ta’ Ħidma dwar l-Istatistika dwar is-Suq tal-Impjiegi, li jrawwem l-iskambju tal-esperjenzi u l-prattiċi komuni fost il-pajjiżi parteċipanti kollha. Sabiex jiżguraw li l-kejl tal-qgħad ikun armonizzat madwar il-pajjiżi parteċipanti kollha, ir-Regolament tal-Kummissjoni (KE) Nru 1897/2000[14] jistabbilixxi definizzjoni operattiva tal-qgħad, kif ukoll prinċipji li għandhom jiġu segwiti fil-formulazzjoni tal-mistoqsijiet tal-istħarriġ dwar l-istat tal-impjiegi. Id-definizzjoni ta' qgħad hija konsistenti mal-istandards tal-Organizzazzjoni Internazzjonali tax-Xogħol (ILO), li ġew adottati fit-13 u fl-14-il Konferenza Internazzjonali tal-Persuni responsabbli mill-Istatistika tax-Xogħol. Dan jiżgura li l-istatistika tal-EU-LFS hija komparabbli ma’ dik tal-pajjiżi l-oħra, speċjalment dawk ta' membri oħra tal-OECD. Il-pajjiżi jtejbu l-LFS regolarment, kemm fil-metodoloġija tiegħu u fil-proċessi. Jekk tali titjib iwassal għal qtugħ fid-dejta tal-LFS, l-istitut tal-istatistika nazzjonali involut jinforma lill-Eurostat. Qtugħ sinifikanti huwa dokumentat u mmarkat fil-pubblikazzjonijiet tal-Eurostat. L-Eurostat jippubblika sett ta' dejta speċjali msejjaħ "l-indikaturi prinċipali tal-LFS", li fih serje antika tiġi aġġustata għall-possibbiltà ta' qtugħ u b'hekk jimtlew l-ispazji okkażjonali fid-dejta. 3.5. Il-koerenza Il-koerenza bejn l-istimi tal-popolazzjoni abbażi tal-EU-LFS u mill-istatistiċi demografiċi hija aspett importanti għall-kwalità ġenerali. Peress li dan huwa kampjun ta' stħarriġ, ir-riżultati tal-EU-LFS huma kkalkulati mit-tweġibiet ta' parti mill-popolazzjoni. Ir-risposti mbagħad jiġu riferuti għall-popolazzjoni kollha. Id-dejta dwar il-popolazzjoni hija bbażata fuq l-aħjar stimi disponibbli f'dak iż-żmien (maqsuma fi gruppi skont is-sess u l-età biex tittejjeb il-preċiżjoni tal-proċedura). Fil-prinċipju, din il-proċedura ta' riferiment tassigura koerenza bejn l-EU-LFS u l-istatistika demografika. Madankollu jista' jkun hemm xi differenzi f'ċirkostanzi eċċezzjonali. Pereżempju, kull 10 snin, ikun hemm disponibbli riżultati ta' ċensiment tal-popolazzjoni. Jekk ċensiment ġdid iwassal għal figuri differenti mill-istimi ta' popolazzjoni preċedenti, jista' jkun hemm il-bżonn li serje antika jkollha bżonn tiġi riveduta. Jekk ikun il-każ, il-politika ta’ reviżjoni tal-istatistika demografika u l-EU-LFS jistgħu jvarjaw fir-rigward tat-tul u tat-tempestività, b'ristrezzjoni minħabba d-disponibbiltà tal-informazzjoni dettaljata dwar il-popolazzjoni għall-10 snin ta' bejn iċ-ċensimenti. Fir-rigward tal-koerenza tal-istimi tal-qgħad, ħafna pajjiżi jippubblikaw ukoll statistiċi dwar in-numru ta’ persuni rreġistrati fl-uffiċċju pubbliku għall-impjiegi u li qed ifittxu impjieg. Iċ-ċifri tal-qgħad tal-LFS u l-għadd ta' dawk reġistrati li qed ifittxu impjieg ivarjaw minħabba n-natura differenti tad-dejta miġbura. Filwaqt li l-EU-LFS jisħaq fuq metodoloġija armonizzata biex jistħarreġ l-unitajiet domestiċi fir-rigward tal-attivitajiet ta' impjieg tagħhom u d-disponibbiltà għax-xogħol, ir-rekords amministrattivi tal-uffiċċji pubbliċi tax-xogħol jinkludu lista eżawrjenti ta’ individwi rreġistrati u eliġibbli għall-benefiċċji tal-qgħad. Peress li l-kriterju biex wieħed jirreġistra, jiddependi fuq il-politiki soċjali nazzjonali, l-istatistika dwar dawk irreġistrati li qed ifittxu impjieg la hija komparabbli madwar il-pajjiżi u lanqas matul iż-żmien. Qasam ieħor fejn l-istatistika tal-koerenza hija importanti tikkonċerna l-istima tal-impjiegi, li tista' tingħata kemm mil-LFS kif ukoll mill-kontijiet nazzjonali. L-istimi mhumiex neċessarjament l-istess. Dan huwa minħabba differenzi fil-metodoloġiji (il-kunċetti u l-kopertura tal-popolazzjoni mhumiex identiċi), iżda wkoll minħabba proċessi ta' tfassil differenti. Il-kontijiet nazzjonali huma mfassla permezz tat-tqabbil u l-ġabra tas-sorsi tad-dejta rilevanti disponibbli fil-pajjiż, billi jittieħed l-aħjar minn kull sors sabiex jinkiseb riżultat komprensiv. Dawn ifittxu wkoll koerenza bejn l-impjieg u l-produzzjoni (PDG). L-LFS huwa sors wieħed ta' dejta f’dak il-proċess, kif huma wkoll l-istħarriġ tan-negozju, ir-reġistri tal-impjiegi jew ir-reġistri tas-sigurtà soċjali. Il-konsistenza bejn l-LFS u l-kontijiet nazzjonali ġiet indirizzata fil-Grupp ta' Ħidma tal-Istatistika dwar is-Suq tax-Xogħol. L-Eurostat jissorvelja d-differenzi bejn iż-żewġ stimi, u bosta istituti nazzjonali tal-istatistika analizzaw il-kawżi u d-daqs tad-differenzi. F’xi każijiet, ippubblikaw tabelli ta’ rikonċiljazzjoni bejn iż-żewġ settijiet ta' dejta. B'mod ġenerali, il-kontijiet nazzjonali huma meqjusa bħala aktar xierqa għall-kejl tal-livelli tal-impjiegi, it-tkabbir fl-impjiegi u l-analiżi tal-industrija. L-LFS huwa aktar xieraq għall-kejl tal-parteċipazzjoni fis-suq tax-xogħol (jiġifieri r-rati tal-impjiegi u tal-qgħad, ir-rati tal-attività, eċċ.), jew biex tiġi analizzata s-sitwazzjoni ta' gruppi soċjoekonomiċi speċifiċi tal-popolazzjoni (eż. bl-età, bis-sess jew bil-livell edukattiv). 4. Inizjattivi biex itejbu aktar l-istħarriġ dwar il-forza tax-xogħol 4.1. Task Force dwar il-kwalità tal-LFS u l-azzjonijiet ta’ segwitu Fl-2007, l-Eurostat u l-Istati Membri nedew reviżjoni tal-kwalità tal-EU-LFS. Ġiet imwaqqfa Task Force biex tidentifika d-dgħjufijiet possibbli, u biex tirrakkomanda l-azzjonijiet addattati għad-dimensjonijiet kollha tal-qafas ta' kwalità għall-produzzjoni tal-istatistika tas-Sistema Statistika Ewropea (SSE). Fir-rapport finali tagħha (2009)[15], it-Task Force ifformulat aktar minn 40 rakkomandazzjoni għal titjib fit-tfassil tal-istħarriġ, fl-organizzazzjoni u fit-twettiq tiegħu. Ir-rakkomandazzjonijiet ivarjaw f’termini tal-kumplessità, l-ambitu, l-implikazzjonijiet tar-riżorsi u ż-żmien meħtieġ għall-implimentazzjoni. Il-pajjiżi parteċipanti kejlu rwieħhom skont ir-rakkomandazzjonijiet, u fl-2010, kull pajjiż iddefinixxa pjan ta' azzjoni nazzjonali biex jimplimenta r-rakkomandazzjonijiet. Il-progress ta' dan jiġi evalwat regolarment fil-Grupp ta' Ħidma tal-Istatistika dwar is-Suq tax-Xogħol. 4.2. L-iżvilupp ta' prodotti statistiċi ġodda Mod wieħed biex jiġi estiż l-użu tar-riżultati tal-LFS huwa li jitjieb l-użu tal-mikrodejta disponibbli, pereżempju, billi l-utenti jingħataw indikaturi ġodda. Pereżempju, issa hemm indikaturi ġodda biex jissupplimentaw ir-rata tal-qgħad. Il-qgħad, kif iddefinit mill-ILO, jeħtieġ tliet kundizzjonijiet li għandhom jiġu ssodisfati fl-istess ħin: persuna ma ħadmitx, lanqas għal siegħa, fil-ġimgħa ta' referenza; il-persuna qed tagħmel tiftix attiv għal impjieg; il-persuna hija disponibbli għax-xogħol. Ħafna nies jissodisfaw dawn ir-rekwiżiti parzjalment biss, allura mhumiex meqjusa bħala qiegħda fl-istatistika tal-qgħad. Sabiex jipprovdi indikaturi dwar dawn il-gruppi speċifiċi, u b'hekk tinħoloq stampa aktar ċara tad-domanda għax-xogħol li mhix milħuqa, l-Eurostat u l-istituti nazzjonali tal-istatistika tal-Istati Membri żviluppaw definizzjonijiet ta' tliet indikaturi ġodda. Indikatur wieħed jikkonċerna n-nuqqas ta' impjiegi filwaqt li t-tnejn l-oħra jikkonċernaw sitwazzjonijiet speċifiċi ta' nuqqas ta' xogħol b'xi relazzjonijiet mas-suq tax-xogħol. Id-dejta dwar dawn il-gruppi ġiet ippubblikata għall-ewwel darba fl-2011. Eżempju ieħor huwa l-indikatur il-ġdid dwar iż-żgħażagħ li la huma f'impjieg u lanqas f'edukazzjoni/taħriġ (NEET). Dan huwa rilevanti għall-monitoraġġ ta' adulti żgħażagħ f'riskju li jitwarrbu mis-soċjetà. Dan jiġbor tagħrif dwar l-edukazzjoni u dwar is-suq tax-xogħol, it-tnejn li huma derivati mid-dejta tal-EU-LFS. Talba oħra li għamlu l-utenti tikkonċerna l-istatistika dwar id-dinamika tas-suq tax-xogħol. Din hija informazzjoni dwar tranżazzjonijiet bejn l-istatus tax-xogħol, pereżempju, dwar kemm nies ġew qiegħda jew kemm sabu xogħol matul perjodu speċifikat. Dan jagħmilha possibbli li jiġu identifikati gruppi li għandhom ċans aħjar li jsibu impjieg, jew gruppi vulnerabbli li qegħdin f'riskju akbar li jibqgħu bla impjieg. Mhuwiex faċli li wieħed jissodisfa dan il-bżonn fid-dejta bl-EU-LFS, peress li l-istħarriġ oriġinarjament kien imfassal sabiex jiġbor informazzjoni tal-istokk (eż. l-għadd ta' persuni qiegħda f’xi mument partikolari), aktar milli biex jinqabdu l-flussi. L-istimi tal-fluss, madankollu, huma possibbli, għalkemm mhumiex eżatti daqs l-istimi tal-istokk u għandhom bżonn jissodisfaw ċerti kundizzjonijiet. Fil-biċċa l-kbira tal-pajjiżi parteċipanti, l-LFS huwa mfassal bħala pannell ta’ rotazzjoni, jiġifieri, fejn l-istess persuna tkun intervistata diversi drabi f’perjodi konsekuttivi ta’ tliet xhur. Dan id-disinn jippermetti lil-LFS biex jislet l-indikaturi dwar it-tranżizzjonijiet fis-suq tax-xogħol. Xi pajjiżi diġà jippubblikaw regolarment din ix-xorta ta’ dejta, bl-użu ta' dan l-aspett ta' pannell tal-LFS. Hija meħtieġa l-azzjoni li tippermetti li jsir l-istess fuq livell tal-UE. L-ewwel, pajjiżi parteċipanti li ma għandhomx pannell ta’ rotazzjoni jeħtieġ li jfasslu sistema fuq dawn il-linji. It-tieni, ix-xejriet rotazzjonali jvarjaw bejn pajjiż u ieħor, u hija ppreferuta aktar armonizzazzjoni. Fl-aħħar nett, jeħtieġ li jintgħelbu l-isfidi metodoloġiċi li baqa', bħall-ħtieġa għall-konsistenza bejn id-dejta tal-istokk u l-flussi. B'kollaborazzjoni mal-Istati Membri, l-Eurostat qed jaħdem fuq il-prerekwiżiti meħtieġa biex l-EU-LFS jipproduċi statistika dwar id-dinamika tax-xogħol fil-ġejjieni. 4.3. L-LFS f’sistema mmodernizzata ta’ statistiċi soċjali Abbażi tal-"Komunikazzjoni tal-Kummissjoni dwar il-metodu ta' produzzjoni tal-istatistika tal-UE: viżjoni għall-għaxar snin li ġejjin"[16], tniedet inizjattiva li timmodernizza l-istatistika soċjali Ewropea. Fil-Memorandum ta' Wiesbaden tal-2011[17], ġiet stabbilita strateġija sabiex dan isir b'mod konkret. Ġie miftiehem li, filwaqt li jinżammu standards għoljin ħafna, il-kisbiet fl-effiċjenza fil-produzzjoni tal-istatistika soċjali kienu essenzjali; u li sabiex dan jintlaħaq, kien meħtieġ progress konġunt lejn l-arkitettura komuni għall-istatistiċi soċjali Ewropej. L-għanijiet ewlenin tal-istrateġija huma: li jitjiebu l-oqsfa għat-teħid tal-kampjuni; li jiġi ssimplifikat l-istħarriġ soċjali; li jintużaw aktar is-sorsi tad-dejta ġodda u eżistenti, partikolarment is-sorsi amministrattivi. L-immodernizzar tal-organizzazzjoni tal-istatistiċi soċjali se jkollu impatt ukoll fuq l-Istħarriġ dwar il-Forza tax-Xogħol. Aktar użu tat-teknoloġiji ġodda se jkun importanti wkoll f'din l-istrateġija. Fil-każ tal-istatistiċi soċjali, l-użu tal-internet biex tinġabar id-dejta jidher li se jkun soluzzjoni promettenti biex titjieb l-effiċjenza tal-ġbir tad-dejta u sabiex tinżamm ir-rieda tajba ta' dawk li wieġbu. Ħafna pajjiżi qed iwettqu proġetti f'dan il-qasam. Għall-istimolazzjoni tal-kollaborazzjoni internazzjonali u l-iżvilupp ta' għodod komuni, tnieda proġett konġunt tal-SSE[18] fl-2012. L-LFS se jkun l-istħarriġ pilota għal dan il-proġett. Fl-aħħarnett, l-Eurostat bħalissa qed jevalwa l-moduli ad hoc tal-LFS . Kull sena, jiġi inkluż modulu ad hoc dwar suġġetti varji tal-LFS. Il-proċess tal-ġabra tiegħu jista' jsir aktar effiċjenti u l-kwalità tar-riżultati tista' titjieb. Mod wieħed possibbli jista' jkun billi tiġi introdotta sistema fejn il-moduli jiġu repetuti, permezz ta' selezzjoni minn lista ta' moduli, bil-possibbiltà li tirrispondi għal ħtiġijiet emerġenti fil-politika. Dan jippermetti monitoraġġ aħjar ta’ suġġetti fuq bażi multiannwali. 5. Konklużjoni L-Eurostat jissorvelja l-konformità mal-bażi legali. Il-Kummissjoni tqis l-implimentazzjoni tar-Regolament (KE) Nru 577/98 bħala sodisfaċenti. L-Istati Membri huma kompletament jew kważi kompletament konformi mar-Regolament. Kwistjonijiet miftuħa huma diskussi mal-Istati Membri, u, jekk ikun meħtieġ, il-pjanijiet ta’ azzjoni huma definiti b’mod konġunt. Il-kwalità globali tal-EU-LFS hija tajba. Is-Sistema tal-Istatistika Ewropea qed tagħmel sforzi biex tintroduċi titjieb kontinwu fil-proċessi u l-metodi tal-EU-LFS, u żammet il-momentum minkejja l-ambjent diffiċli, b'riżorsi skarsi u bi tnaqqis kbir fil-baġit. Qed isseħħ reviżjoni tal-metodoloġija tal-EU-LFS biex jiġi addattat għall-bidliet fil-ħtiġijiet tal-utent u għall-sfidi ġodda (eż. rekwiżiti ta' tempestività mtejba, stimi fuq it-tranżizzjonijiet fis-suq tax-xogħol). Dan ix-xogħol se jkun parti mill-modernizzazzjoni ġenerali tal-istatistika soċjali. [1] ĠU L 77, 14.3.1998, p. 3. [2] Ir-Regolament tal-Kummissjoni (KE) Nru 2104/2002 (ĠU L 324, 29.11.2002, p. 14), ir-Regolamenti (KE) Nru 1991/2002 (ĠU L 308, 9.11.2002, p. 1). (KE) Nru 2257/2003 (ĠU L 336, 23.12.2003, p. 6) u (KE) Nru 1372/2007 (ĠU L 315, 3.12.2007, p. 42) tal-Parlament Ewropew u tal-Kunsill. [3] L-ESS hija s-sħubija bejn l-awtorità Ewropea tal-istatistika, li hija l-Kummissjoni Ewropea (l-Eurostat), u l-istituti nazzjonali tal-istatistika u awtoritajiet nazzjonali oħra responsabbli għall-iżvilupp f'kull Stat Membru, il-produzzjoni u t-tixrid tal-istatistika Ewropea. [4] ĠU L 114, 26.4.2008, p. 57. [5] Il-pajjiżi parteċipanti huma s-27 Stat Membru, l-Islanda, in-Norveġja, l-Isvizzera, il-Kroazja, dik li kienet ir-Repubblika Jugoslava tal-Maċedonja u t-Turkija. [6] Il-moduli ad hoc fl-2008, fl-2009 u fl-2010 kienu: 2008: Labour market situation of migrants and their immediate descendants 2009: Entry of young people into the labour market 2010: Reconciliation between work and family life [7] Ara d-Deċiżjoni tal-Kunsill 2011/308/UE tad-19 ta’ Mejju 2011 dwar il-linji gwida għall-politika tal-Istati Membri dwar l-impjiegi (ĠU L 138, 26.5.2011, p. 56. [8] Ara l-Indikaturi Ekonomiċi Ewropej Prinċipali – Gwida Statistika (Principal European Economic Indicators — A statistical guide), Eurostat 2009. [9] Iddefinita bħala l-proporzjon tad-daqs tal-kampjun (in-numru ta' unitajiet għat-teħid ta' kampjuni fil-kampjun) u d-daqs tal-popolazzjoni (l-għadd totali ta’ unitajiet għat-teħid ta' kampjuni fil-popolazzjoni fil-mira). [10] http://epp.eurostat.ec.europa.eu/portal/page/portal/product_details/publication?p_product_code=KS-RA-12-021. [11] http://epp.eurostat.ec.europa.eu/portal/page/portal/europe_2020_indicators/headline_indicators. [12] ĠU L 133, 18.5.2002, p. 7. [13] http://epp.eurostat.ec.europa.eu/portal/page/portal/employment_unemployment_lfs/introduction. [14] ĠU L 228, 8.9.2000, p. 18. [15] Task Force on the quality of the Labour Force Survey — Final report, Eurostat 2009. [16] COM(2009) 404 tal-10 ta’ Awwissu 2009. [17] http://epp.eurostat.ec.europa.eu/portal/page/portal/pgp_ess/0_DOCS/de/DGINS2011_memorandum.pdf [18] "Data collection for social surveys using multiple modes".